b'\n_START_ARTICLE_\nRoberto Brusati\n_START_SECTION_\nVojna karijera\n_START_PARAGRAPH_\nRoberto Brusati je ro\xc4\x91en 3. srpnja 1850. godine u Milanu. Sin je Giuseppea i Terese Aman. I Robertov stariji brat Ugo odabrao je vojni poziv, te je tijekom Prvog svjetskog rata obna\xc5\xa1ao du\xc5\xbenost pobo\xc4\x8dnika kralja Viktora Emanuela III. Roberto vojno \xc5\xa1kolovanje zapo\xc4\x8dinje poha\xc4\x91aju\xc4\x87i od 1863. vojnu \xc5\xa1kolu, najprije u Firenzi, te potom u Milanu. Od 1866. poha\xc4\x91a Kraljevsku vojnu akademiju u Torinu koju zavr\xc5\xa1ava 1869. godine. Priklju\xc4\x8den je Glavnom sto\xc5\xbeeru, te poha\xc4\x91a dodatno \xc5\xa1kolovanje u Ratnoj \xc5\xa1koli u Torinu. Promaknut je u poru\xc4\x8dnika, te je raspore\xc4\x91en na slu\xc5\xbebu u 3. topni\xc4\x8dku pukovniju, a nakon toga u vojno zapovjedni\xc5\xa1tvo u Rimu i Milanu. Godine 1876. dodijeljen je Topografskom institutu u Firenzi gdje se nalazi na slu\xc5\xbebi idu\xc4\x87ih \xc5\xa1est godina. Tijekom navedene slu\xc5\xbebe, 1877. godine, unaprije\xc4\x91en je u \xc4\x8din satnika. Godine 1881. sklapa brak sa Emmom Ferguson, bogatom Amerikankom koja je \xc5\xbeivjela u Firenzi. Nakon toga od 1884. slu\xc5\xbei u 64. pje\xc5\xa1a\xc4\x8dkoj pukovniji smje\xc5\xa1tenoj najprije u Milanu, te potom u Foggiji. Te iste godine unaprije\xc4\x91en je u \xc4\x8din bojnika. Potom je 1888. promaknut u \xc4\x8din potpukovnika, dok \xc4\x8din pukovnika dosti\xc5\xbee u prosincu 1892. kada je imenovan zapovjednikom 22. pje\xc5\xa1a\xc4\x8dke pukovnije sa sjedi\xc5\xa1tem sto\xc5\xbeera u Messini._NEWLINE_Godine 1896. postaje na\xc4\x8delnikom sto\xc5\xbeera IX. korpusa u Rimu, da bi u prosincu 1898. bio promaknut u \xc4\x8din general bojnika. Te iste godine imenovan je zapovjednikom Brigade Messina smje\xc5\xa1tene u Cataniji, te potom u Rimu i Catanzaru. U kolovozu 1905. promaknut je u \xc4\x8din general poru\xc4\x8dnika, te je postao zapovjednikom Divizije Ravenna. Godine 1910. imenovan je zapovjednikom I. korpusa sa sjedi\xc5\xa1tem sto\xc5\xbeera u Torinu. U svibnju 1914. odre\xc4\x91en je za zapovjednika armije u slu\xc4\x8daju izbijanja rata. Te iste godine 30. prosinca 1914. imenovan je senatorom na koju du\xc5\xbenost je prisegnuo 22. o\xc5\xbeujka 1915. godine\n_START_SECTION_\nPrvi svjetski rat\n_START_PARAGRAPH_\nNakon ulaska Italije u rat na strani Antante Brusati je, kako je bilo predvi\xc4\x91eno, imenovan zapovjednikom 1. armije. Navedena armija, koja se sastojala od \xc5\xa1est divizija i imala sjedi\xc5\xa1te sto\xc5\xbeera u Veroni, dr\xc5\xbeala je liniju izme\xc4\x91u \xc5\xa1vicarske granice i Gardskog jezera, te je prema talijanskom ratnom planu imala defenzivnu zada\xc4\x87u obzirom da je trebala sprje\xc4\x8davati eventualni austrougarski prodor kroz Tirol. U navedenom je bila uspje\xc5\xa1na, iako je na po\xc4\x8detku rata armija izvela i neke ofenzivne operacije ograni\xc4\x8denog dosega._NEWLINE_U o\xc5\xbeujku 1916. do talijanske vojske doprijele su prve informacije da austrougarska vojska priprema veliku ofenzivu na tirolskom dijelu boji\xc5\xa1ta koji je dr\xc5\xbeala 1. armija. Na\xc4\x8delnik Glavnog sto\xc5\xbeera talijanske vojske Luigi Cadorna je stoga 1. armiji uputio poja\xc4\x8danje od pet divizija, te naredio da prije\xc4\x91e o strogu defenzivu i da glavnina ljudstva ne bude na prednjim polo\xc5\xbeajima. Brusati je u\xc4\x8dinio upravo suprotno. Poja\xc4\x8danja je rasporedio u prednje polo\xc5\xbeaje tako da su bili laka meta austrougarskom topni\xc5\xa1tvu, a 1. travnja 1915. zapo\xc4\x8deo je i ograni\xc4\x8deni ofenzivni napad koji je imao samo djelomi\xc4\x8dan uspjeh. U drugoj polovici travnja 1916. Cadorna je obi\xc5\xa1ao polo\xc5\xbeaje 1. armije, te je utvrdio da je i dalje previ\xc5\xa1e vojnika raspore\xc4\x91eno na prednje polo\xc5\xbeaje, da defenzivni polo\xc5\xbeaji nisu izgra\xc4\x91eni, te da njegove naredbe nisu provedene. Odlu\xc4\x8dio je smijeniti Brustija, te je Brusati 8. svibnja 1916. smijenjen. Na mjestu zapovjednika 1. armije zamijenio ga je Guglielmo Pecori Giraldi. Idu\xc4\x87eg tjedna, 15. svibnja 1916. zapo\xc4\x8dela je austrougarska Tirolska ofenziva koja je sna\xc5\xbeno uzdr\xc5\xbeala talijanske polo\xc5\xbeaje u Tirolu tako da su hitno upu\xc4\x87ena poja\xc4\x8danja sa So\xc4\x8de. Tra\xc5\xbeio se krivac za te\xc5\xa1ku situaciju, te je talijanska Vlada javno objavila 28. svibnja da je Brusati umirovljen, dok je Cadorna protiv njega pokrenuo postupak pred vojnim sudom zbog izdaje, koji vojni sud se nikada nije povodom toga sastao. Javnost, koja je smatrala Brustaija glavnim krivcem za talijanske neuspjehe, bila je ogor\xc4\x8dena, tako da policija vi\xc5\xa1e nije mogla garantirati njegovu sigurnost, pa je jedno vrijeme Brusati stanovao na tajnoj lokaciji. Do kraja rata nije davao izjave, a niti je dobio novo zapovjedni\xc5\xa1tvo.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Brusati je rehabilitiran. Komisija koja je vodila istragu o uzrocima talijanskog poraza kod Kobarida poni\xc5\xa1tila je odluku o njegovom umirovljenju, te je ponovno vra\xc4\x87en u vojnu slu\xc5\xbebu s retroaktivnim u\xc4\x8dinkom. Dana 3. studenog 1922. ministar rata Armando Diaz odlikovao ga je Vojnim kri\xc5\xbeem za ratne zasluge, te promaknuo u \xc4\x8din generala armije. Kona\xc4\x8dno je umirovljen 1926. godine._NEWLINE_Preminuo je 23. studenog 1935. godine u 86. godini u Santa Margheriti Ligure.'